COVID-19  संक्रमण के रोजाना मामले 209 दिनों में सबसे कम, 18,346 नए मामले सामने आए
कोविड-19 के 18,346 नए मामले सामने आए जिससे संक्रमण के कुल मामलों की संख्या 3,38,53,048 पर पहुंच गयी। 209 दिनों में संक्रमण के ये सबसे कम मामले हैं। उपचाराधीन मरीजों की संख्या कम होकर 2,52,902 हो गयी जो 201 दिनों में सबसे कम है।
नयी दिल्ली: भारत में कोविड-19 के 18,346 नए मामले सामने आए जिससे संक्रमण के कुल मामलों की संख्या 3,38,53,048 पर पहुंच गयी। 209 दिनों में संक्रमण के ये सबसे कम मामले हैं। उपचाराधीन मरीजों की संख्या कम होकर 2,52,902 हो गयी जो 201 दिनों में सबसे कम है। केंद्रीय स्वास्थ्य मंत्रालय के मंगलवार सुबह आठ बजे तक अद्यतन आंकड़ों के अनुसार, 263 और मरीजों के जान गंवाने से मृतकों की संख्या 4,49,260 पर पहुंच गयी है। कोरोना वायरस के मामलों में दैनिक वृद्धि लगातार 11वें दिन 30,000 से कम बनी हुई है। मंत्रालय ने बताया कि उपचाराधीन मरीजों की संख्या संक्रमण के कुल मामलों का 0.75 प्रतिशत है जो मार्च 2020 के बाद से सबसे कम है जबकि कोविड-19 से स्वस्थ होने की राष्ट्रीय दर 97.93 प्रतिशत है जो मार्च 2020 के बाद से सबसे अधिक है। आंकड़ों के मुताबिक, पिछले 24 घंटों में कोविड-19 के उपचाराधीन मरीजों की संख्या में 11,556 की कमी दर्ज की गयी है। देश में पिछले साल सात अगस्त को संक्रमितों की संख्या 20 लाख, 23 अगस्त को 30 लाख और पांच सितंबर को 40 लाख से अधिक हो गई थी। वहीं, संक्रमण के कुल मामले 16 सितंबर को 50 लाख, 28 सितंबर को 60 लाख, 11 अक्टूबर को 70 लाख, 29 अक्टूबर को 80 लाख और 20 नवंबर को 90 लाख के पार चले गए थे। देश में 19 दिसंबर को ये मामले एक करोड़ के पार, इस साल चार मई को दो करोड़ के पार और 23 जून को तीन करोड़ के पार चले गए थे।